Ehdotus: NEUVOSTON ASETUS maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen (ETY) N:o 2092/91 muuttamisesta

(komission esittämä)

PERUSTELUT

1. Maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24. kesäkuuta 1991 annetussa neuvoston asetuksessa (ETY) N:o 2092/91 vahvistetaan etiketöintiä, tuotantoa ja valvontaa koskevat yhdenmukaistetut puitteet sellaisten maataloustuotteiden osalta, joissa on tai tulee olemaan luonnonmukaiseen tuotantotapaan viittaavia merkintöjä.

2. Asetuksen (ETY) N:o 2092/91 2 artiklassa säädetään sellaisille ilmaisuille myönnetystä yhteisön laajuisesta suojasta, joiden avulla kuluttajille ilmoitetaan, että elintarvike tai rehu tai niiden ainesosat on saatu kyseisessä asetuksessa vahvistettua luonnonmukaista tuotantotapaa noudattaen. Suojaa sovelletaan myös tällaisten ilmaisujen yleisiin johdoksiin tai lyhenteisiin riippumatta siitä, käytetäänkö niitä yksin tai yhdistettyinä, ja riippumatta käytetystä kielestä. Jottei suojan laajuutta olisi mahdollista ymmärtää väärin, kyseistä artiklaa on aiheellista muuttaa.

3. Asetuksen (ETY) N:o 2092/91 8 artiklan mukaisesti toimijaan, joka tuottaa, valmistaa tai tuo kolmansista maista kyseisen asetuksen soveltamisalaan kuuluvia tuotteita, on sovellettava sen 9 artiklan mukaisesti käyttöön otettua tarkastusjärjestelmää. Viime vuosina on ollut tapauksia, joissa markkinoille on saatettu luonnonmukaiseen tuotantotapaan viittaavilla merkinnöillä varustettuja tuotteita, jotka eivät ole kyseisen asetuksen säännösten mukaisia. Tämän lisäksi rikkakasvien torjunta-aineet ovat viime aikoina saastuttaneet luonnonmukaisesta maataloudesta saatuja tuotteita näiden varastoinnin aikana. Näin ollen on tarpeen vahvistaa tarkastusjärjestelmää ja soveltaa sitä kaikkiin toimijoihin koko tuotanto- ja valmistusprosessin ajan. Tarkastusjärjestelmää ei kuitenkaan sovelleta vähittäismyyjiin, jotka eivät kohdista tuotteeseen mitään toimia ja jotka myyvät sen suljetussa pakkauksessa suoraan loppukuluttajalle.

4. Tarkastuslaitosten ja tarkastusjärjestelmän osana toimivien viranomaisten on noudattava salassapitovelvollisuutta. Ottaen kuitenkin huomioon tarve varmistaa tuotteen jäljitettävyys ja taata, että luonnonmukaisen maatalouden sääntöjä noudatetaan koko tuotanto- ja valmistusketjun ajan, on tarpeen helpottaa tiedonvaihtoa tarkastuslaitosten tai viranomaisten välillä sekä tarkastuslaitosten tai viranomaisten ja toimivaltaisten julkisviranomaisten välillä.

5. Yhteisön logo on osoitus siitä, että tuotteisiin sovelletaan erityistä tarkastusjärjestelmää. Logoa voidaan käyttää myös kolmansista maista tuoduissa tuotteissa, jos on varmistettu, että kyseisessä maassa on käytössä vastaava tuotantojärjestelmä ja yhtä tehokas tarkastusjärjestelmä. Tarkastustoimenpiteiden voidaan katsoa olevan yhtä tehokkaita ainoastaan, jos niiden toteuttajana on julkisviranomaisten valvoma tarkastuslaitos. Asetus (ETY) N:o 2092/91 olisi selkeyden vuoksi muutettava vastaavasti.

6. Ehdotuksella ei ole vaikutusta yhteisön talousarvioon.

2003/0002 (CNS)

Ehdotus: NEUVOSTON ASETUS maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa annetun asetuksen (ETY) N:o 2092/91 muuttamisesta

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 37 artiklan,

ottaa huomioon komission ehdotuksen [1],

[1] EYVL C ..., ..., s. ...

ottaa huomioon Euroopan parlamentin lausunnon [2],

[2] EYVL C ..., ..., s. ...

sekä katsoo seuraavaa:

(1) Neuvoston asetuksessa (ETY) N:o 2092/91 [3] vahvistetaan etiketöintiä, tuotantoa ja valvontaa koskevat yhdenmukaistetut puitteet sellaisten maataloustuotteiden osalta, joissa on tai tulee olemaan luonnonmukaiseen tuotantotapaan viittaavia merkintöjä.

[3] EYVL L 198, 22.7.1991, s. 1. Asetus sellaisena kuin se on viimeksi muutettuna komission asetuksella (EY) N:o 473/2002 (EYVL L 75, 16.3.2002, s. 21).

(2) Asetuksen (ETY) N:o 2092/91 2 artiklassa säädetään sellaisille ilmaisuille myönnetystä yhteisön laajuisesta suojasta, joiden avulla kuluttajille ilmoitetaan, että elintarvike tai rehu tai niiden ainesosat on saatu kyseisessä asetuksessa vahvistettua luonnonmukaista tuotantotapaa noudattaen. Kyseistä suojaa sovelletaan myös tällaisten ilmaisujen yleisiin johdoksiin tai lyhenteisiin riippumatta siitä, käytetäänkö niitä yksin tai yhdistettyinä, ja riippumatta käytetystä kielestä. Jottei suojan laajuutta olisi mahdollista ymmärtää väärin, kyseistä artiklaa on aiheellista muuttaa.

(3) Asetuksessa (ETY) N:o 2092/91 säädetään, että toimijaan, joka tuottaa, valmistaa tai tuo kolmansista maista kyseisen asetuksen soveltamisalaan kuuluvia tuotteita, sovelletaan tarkastusjärjestelmää. Viime vuosina markkinoille on saatettu joitakin sellaisia luonnonmukaiseen tuotantotapaan viittaavilla merkinnöillä varustettuja tuotteita, jotka eivät ole asetuksen (ETY) N:o 2092/91 mukaisia. Tämän lisäksi rikkakasvien torjunta-aineet ovat viime aikoina saastuttaneet luonnonmukaisesta maataloudesta saatuja tuotteita näiden varastoinnin aikana. Näin ollen on tarpeen vahvistaa tarkastusjärjestelmää ja soveltaa sitä kaikkiin toimijoihin koko tuotanto- ja valmistusprosessin ajan. Tarkastusjärjestelmää ei pitäisi kuitenkaan soveltaa vähittäismyyjiin, jotka eivät kohdista tuotteeseen mitään toimia ja jotka myyvät sen suljetussa pakkauksessa suoraan loppukuluttajalle.

(4) Salassapitovelvollisuuden noudattamiseksi tarkastusviranomaisten ja -laitosten edellytetään olevan paljastamatta tarkastustyössään saamaansa tietoa ja aineistoa. Tarkastusviranomaisten ja -laitosten välisen tiedonvaihdon pitäisi olla kuitenkin mahdollista jäljitettävyyden parantamiseksi ja asetuksen (ETY) N:o 2092/91 säännösten noudattamisen takaamiseksi koko tuotanto- ja valmistusprosessin ajan.

(5) Koska yhteisön logoa, joka osoittaa, että tuotteisiin sovelletaan erityistä tarkastusjärjestelmää, voidaan käyttää kolmansista maista tuoduissa tuotteissa, on selkeyden vuoksi aiheellista säätää, että kyseisiin tuotteisiin on sovellettava vastaavia tarkastusvaatimuksia.

(6) Asetus (ETY) N:o 2092/91 olisi muutettava vastaavasti,

ON ANTANUT TÄMÄN ASETUKSEN:

1 artikla

Muutetaan asetus (ETY) N:o 2092/91 seuraavasti:

1. Korvataan 2 artikla seuraavasti:

"2 artikla

Tässä asetuksessa tuotteessa katsotaan olevan luonnonmukaiseen tuotantotapaan viittaavia merkintöjä, jos pakkausmerkinnöissä, mainosmateriaalissa tai kaupallisissa asiakirjoissa tuotetta, sen ainesosia tai rehuaineita kuvaillaan ilmaisuilla, joita käytetään antamaan ostajan ymmärtää, että tuote, sen ainesosat tai rehuaineet on tuotettu 6 artiklassa vahvistettujen tuotantosääntöjen mukaisesti. Seuraavia ilmaisuja tai niiden tavallisia johdoksia (esim. luomu) tai lyhenteitä pidetään yksin tai yhdistettyinä kaikkialla yhteisössä ja kaikilla yhteisön kielillä luonnonmukaiseen tuotantoon viittaavina merkintöjä, paitsi jos nimitykset eivät koske elintarvikkeiden ja rehujen sisältämiä maataloustuotteita tai niillä selvästi ei ole yhteyttä tuotantotapaan:

- espanjaksi: ecológico,

- tanskaksi: økologisk,

- saksaksi: ökologisch,

- kreikaksi: âéïëïãéêü,

- englanniksi: organic,

- ranskaksi: biologique,

- italiaksi: biologico,

- hollanniksi: biologisch,

- portugaliksi: biológico,

- suomeksi: luonnonmukainen,

- ruotsiksi: ekologisk."

2. Muutetaan 8 artiklan 1 kohta seuraavasti:

"1. Toimijan, joka tuottaa, valmistaa, varastoi tai tuo kolmannesta maasta 1 artiklassa tarkoitettuja tuotteita niiden myöhempää kaupan pitämistä varten, tai joka pitää tällaisia tuotteita kaupan, on

a) ilmoitettava tästä toiminnasta sen jäsenvaltion toimivaltaiselle viranomaiselle, jossa toiminta tapahtuu; ilmoituksessa on oltava liitteessä IV tarkoitetut tiedot;

b) saatettava toimintansa 9 artiklassa säädetyn tarkastusjärjestelmän mukaisesti tarkastettavaksi.

Tämän asetuksen 9 artiklassa tarkoitettua tarkastusjärjestelmää ei kuitenkaan sovelleta vähittäismyyjiin, jotka eivät toteuta valmistustoimia ja myyvät tällaiset tuotteet suljetussa pakkauksessa suoraan loppukuluttajalle."

3. Lisätään 9 artiklan 7 kohdan b alakohtaan virke seuraavasti:

"Niiden on kuitenkin pyynnöstä ja ainoastaan sen varmistamiseksi, että tuotteet on tuotettu tämän asetuksen mukaisesti, vaihdettava muiden tarkastusviranomaisten tai hyväksyttyjen tarkastuslaitosten kanssa asiaan vaikuttavia tietoja tarkastustensa tuloksista."

4. Korvataan 10 artiklan 1 kohdan b alakohta seuraavasti:

"b) ovat kuuluneet 9 artiklassa tarkoitetun tarkastusjärjestelmän tai vastaavien toimenpiteiden soveltamisalaan koko tuotanto- ja valmistusprosessin ajan; tämän asetuksen 11 artiklan 6 kohdan mukaisesti tuotujen tuotteiden yhteydessä tarkastusjärjestelmän täytäntöönpanon on täytettävä 9 artiklan 4 kohdassa säädettyjä vaatimuksia vastaavat vaatimukset;".

2 artikla

Tämä asetus tulee voimaan seitsemäntenä päivänä sen jälkeen, kun se on julkaistu Euroopan yhteisöjen virallisessa lehdessä.

Tämän asetuksen 1 artiklan 2 kohtaa sovelletaan [päivämäärä] alkaen.

Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.

Tehty Brysselissä [...]

Neuvoston puolesta

Puheenjohtaja